#### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2018. december 19-i ülésére)

**TÁRGY: KISKŐRÖS, DÓZSA GY. UTCA 6. SZÁM ALATTI HELYISÉG INGYENES HASZNÁLATÁNAK BIZTOSÍTÁSA A KISKŐRÖS ÉS KÖRNYÉKE MOZGÁSKORLÁTOZOTTAK EGYESÜLETE RÉSZÉRE**

Détári Ferencné a Kiskőrös és Környéke Mozgáskorlátozottak Egyesületének (a továbbiakban: Egyesület) elnöke kérelmet nyújtott be Kiskőrös Város Polgármesterének címezve a 6200 Kiskőrös, Dózsa György utca 6. szám alatt található, Kiskőrös Város Önkormányzata (a továbbiakban: Önkormányzat) tulajdonában lévő 57,4 m2 alapterületű helyiség használatára vonatkozó szerződés meghosszabbítása érdekében.

Kiskőrös Város Képviselő-testülete (a továbbiakban: Képviselő-testület) a 22/2007. számú határozatában döntött a fentiekben jelölt ingatlan Egyesület részére történő bérbeadásáról. A Képviselő-testület a 146/2012. számú határozata alapján a bérleti jogviszonyt 2014. május 13. napjáig meghosszabbította, majd a 157/2014. számú határozatában döntött a helyiség Egyesület részére történő ingyenes használatba adásáról, melyet a Képviselő-testület a 149/2015., a 193/2016 és a 196/2017. számú határozataival 1-1 éves időtartamra meghosszabbított. A helyiség ingyenes használatáról rendelkező haszonkölcsön-szerződés 2018. december 31. napján lejár.

Az Egyesület az aktív érdekvédelmi és érdekképviseleti tevékenységét továbbra is ellátja. Ennek keretén belül rendszeres ügyfélfogadást tartanak, sorstársi és jogi tanácsadást nyújtanak. A környező települések mozgáskorlátozott egyesületeivel szorosan együttműködnek. Aktív segítséget nyújtanak a mozgásukban korlátozott személyek hivatalos ügyvitelében.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet 27. § (4) bekezdése alapján az önkormányzati vagyon használati vagy hasznosítási jogának ingyenes átengedésére – függetlenül az átengedés időtartamára – értékhatár nélkül, az Nvtv.-ben foglaltakra figyelemmel a Képviselő-testület jogosult.

Fentiekre tekintettel javasolom, hogy a Képviselő-testület az Önkormányzat tulajdonában lévő 3009/2. hrsz-on nyilvántartott, természetben 6200 Kiskőrös, Dózsa György utca 6. szám alatt található, 57,4 m2 alapterületű helyiséget 1 éves időtartamra továbbra is ingyenes használatba adja a határozat-tervezet mellékletét képező haszonkölcsön-szerződés V. számú módosítása alapján a Kiskőrös és Környéke Mozgáskorlátozottak Egyesülete részére.

**Kiskőrös, 2018. december 11.**

 **Domonyi László sk.**

 **polgármester**

## HATÁROZAT-TERVEZET

A Képviselő-testület

1. egyetért azzal, hogy Kiskőrös Város Önkormányzata tulajdonában lévő 3009/2. hrsz-on nyilvántartott, természetben 6200 Kiskőrös, Dózsa György utca 6. szám alatt található, 57,4 m2 alapterületű helyiséget 1 éves időtartamra, 2019. január 1. napjától 2019. december 31. napjáig a Kiskőrös és Környéke Mozgáskorlátozottak Egyesület részére ingyenes használatba adja,
2. felhatalmazza a polgármestert a határozat-tervezet mellékletét képező haszonkölcsön-szerződés V. számú módosításának aláírására.

**Felelős:** polgármester

**Határidő:** azonnal